text: Storcentre jubler over ”sommervejret”
  12 juli 2016 kl. 16.59
  Regnvejr og lave temperaturer. Vidste man ikke bedre, skulle man tro, det var efterår – og sommervejret indtil nu har da også en positiv effekt på de syddanske storcentre.
  Når en softice på stranden ikke virker tillokkende, så går mange i stedet for en tur gennem storcentrenes svingdøre i jagten på sommer-is. Og det har de indtil videre gjort i stor stil i det syddanske, hvor vejret har budt på regn og blæst.
  - Det er centervejr. Der er regn og blæst, så vi kan godt bruge sådan noget vejr her om sommeren, siger ejendomsinspektør ved Esbjerg Storcenter Lars Coops-Pedersen til TV SYD.
  Både i Kolding, Vejle og Sønderborg melder de om flere besøgende end normalt. I Bryggen i Vejle var der eksempelvis 260.000 besøgende i juni måned i år – det er 10 % mere end samme måned sidste år.
  Ved Frellsen Chokolade i Esbjerg Storcenter har man også bemærket, de ishungrende gæster har bevæget sig indendørs.
  - Folk vil jo gerne gå i tørvejr, når det regner. Det er jo godt for butikken, tænker jeg, siger Susanne Stephansen, der er daglig leder i butikken.
  Ifølge TV2 Vejret så skulle solen få en smule mere magt i weekenden.
  